**FELHÍVÁS**

Magyarország Alaptörvénye Bíróság fejezetének 27. cikk (2) bekezdése értelmében a törvény által meghatározott ügyekben és módon nem hivatásos bírák -ülnökök- is részt vesznek az ítélkezésben. A bírák jogállásáról és javadalmazásáról szóló 2011. évi CLXII. törvény (továbbiakban: Bjt.) 216. § (1) bekezdése rendelkezik arról, hogy az ülnökök megbízása 4 évre szól. A legutóbbi ülnökválasztásra 2015. évben került sor, akiknek a megbízatása ez évben, az új ülnökválasztástól számított 30 nap elteltével jár le.

A Köztársasági Elnök 95/2019. (III.5.) KE határozatában a bírósági ülnökök választását **2019. március 7. és 2019. április 30. napja közé** eső időtartamban tűzte ki.

A Vas Megyei Közgyűlés a **Szombathelyi Törvényszékhez és a** **Szombathelyi Közigazgatási és Munkaügyi Bírósághoz** választ ülnököket, az Országos Bírósági Hivatal elnöke 20.SZ/2019.(II.21.) OBHE határozatában megállapított létszámban.

***Bírósági ülnök jelölt lehet:***

A Bjt. 212.§ (1) bekezdésében rögzített általános feltétel szerint ülnöknek az a 30. évét betöltött magyar állampolgár választható meg, aki nem áll cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.

A fiatalkorúak elleni büntetőeljárásban ülnökként a büntetőeljárásról szóló 2017. évi XC. törvény (Be.) 680.§ (5) bekezdésében rögzített különös feltétel szerint kizárólag pedagógus, pszichológus és a gyermekvédelmi ellátórendszerben meghatározott, felsőfokú végzettséghez kötött munkakörben dolgozó vagy korábban ilyen munkakörben dolgozó személy vehet részt.

Az ülnök nem lehet tagja pártnak, és politikai tevékenységet nem folytathat.

A jelölt a jelölés elfogadásáról írásban nyilatkozik. A jelöltnek hatósági erkölcsi bizonyítvánnyal kell igazolnia büntetlen előéletét. Amennyiben ezen igazolási kötelezettségét elmulasztja, ülnökké megválasztani nem lehet.

Az ülnök megbízatása megszűnik a 70. év betöltésével.

A Bjt. szerint a bírósági ülnököket a bíróság illetékességi területén lakóhellyel rendelkező nagykorú magyar állampolgárok, a bíróság illetékességi területén működő helyi önkormányzatok, és az egyesületek - pártok kivételével -  jelölik.

A fiatalkorúak büntető ügyeiben eljáró bíróság pedagógus ülnökeit a bíróság illetékességi területén működő alapfokú és középfokú nevelési-oktatási intézmények tantestületei, a nem pedagógus ülnökeit az egyesületek, a foglalkozásuk szerinti érdek-képviseleti szervek, valamint a Be. 680.§ (5) bek.c) pontja szerinti, *a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött*munkakörben foglalkoztató vagy korábban foglalkoztató szervezetek jelölik.

A közigazgatási és munkaügyi bíróságok ülnökeit elsősorban a munkavállalók és munkaadók érdek-képviseleti szervei jelölik.

**Felkérem a fent leírt feltételeknek megfelelő állampolgárokat, egyesületeket, alapfokú és középfokú nevelési-oktatási intézményeket, a gyermekvédelmi ellátórendszerben foglalkoztató szervezeteket, érdekképviseleti szerveket, hogy jelöljenek bírósági ülnöknek választható személyeket, akik az ismertetett feltételeknek megfelelnek!**

Az ülnökválasztással kapcsolatos egyéb kérdésekben a 94/515-720 telefonon kaphatnak tájékoztatást. A jelöléshez szükséges nyomtatványok A Megyeháza aljegyzői irodájában beszerezhetők vagy letölthetők a vasmegye.hu honlapról, ahol a 2019. évi bírósági ülnökválasztással kapcsolatban bővebb információk is találhatók.

A jelöléseket tartalmazó „***Bírósági ülnökké jelölés*”,** *„****Nyilatkozat bírósági ülnökké jelölés elfogadásáról****”* nyomtatványokat valamint a jelölt  „***Hatósági erkölcsi bizonyítványát***” – legkésőbb **2019. április 18. napján (csütörtök) 16.00 óráig**lehet leadni a Megyeháza (9700 Szombathely, Berzsenyi tér 1.) elnöki titkárságán vagy az aljegyzői irodában.

**Szombathely, 2019. március 22.**

**Majthényi László**

**a közgyűlés elnöke**

**A szükséges NYOMTATVÁNYOK letölthetők a "Kapcsolódó dokumentumok" alatt!**

* **Bjt.213. § (1) bek alapján jelölhető ülnök jelöléséhez**  
  (szükséges nyomtatványok:  *„jelölés\_általános bírósági ülnök”;„jelölést elfogadó nyilatkozat” )*
* **Bjt. 213. § (2) bek. alapján a fiatalkorúak büntetőügyeiben eljáró bíróság ülnökének   jelöléséhez**  
  (szükséges nyomtatványok: *„jelölés\_fiatalkorúak bírósági ülnöke”;„jelölést elfogadó nyilatkozat”)*
* **Bjt.213. § (4) bek alapján a  közigazgatási és munkaügyi bíróság ülnöke jelöléséhez**  
  (szükséges nyomtatványok:*„jelölés\_km\_bírósági ülnök”;„jelölést elfogadó nyilatkozat”)*

**Csatolni kell továbbá *minden ülnök jelöltnek* az alábbi dokumentumokat:**

* a bírósági ülnökök részére kiállított **hatósági erkölcsi bizonyítványt, mely igazolja hogy**
  + büntetlen előéletű
  + nem áll közügyektől eltiltás hatálya alatt. - A*jelöléshez ezen speciális feltételt is igazoló erkölcsi bizonyítványt kell igényelni! (*Tájékoztató nyomtatvány:*„Hatósági erkölcsi bizonyítvány”)*

**A fiatalkorúak büntetőügyeiben eljáró bíróság nem pedagógus ülnökjelöltjének**

* igazolnia kell továbbá a megválasztásához Be. 680. § (5) bekezdésének megfelelő, szükséges adatokat és tényeket, ezért - *fentieken túl* -**mellékelnie kell** a tényeket tartalmazó dokumentumokat (*pedagógus, pszichológus diploma másolata, a Be. 680. (5) bek. c) pontja szerinti munkáltatói igazolás)*

**JOGSZABÁLYOK:**

* Alaptörvény  -  27.cikk (2)
* 95/2019. (III.5.) KE határozat, a bírósági ülnökök megválasztása időpontjának kitűzéséről
* 2011. évi CLXI. törvény, a bíróságok szervezetéről és igazgatásáról (Bszi.)
* 2011. évi CLXII. törvény, a bírák jogállásáról és javadalmazásáról (Bjt.)
* 2017. éviXC. törvény, a büntetőeljárásról (Be.)
* */fiatalkorúak büntetőügyeiben eljáró ülnökökről a Be. 680 § (5)/*
* *2010. évi CLXXXIV. törvény, a bíróságok elnevezéséről, székhelyéről és illetékességi területének meghatározásáról*